venerdì 15 novembre 2013
Une disgracie
In chê dì, la zornade fin di buinore e jere stade cjalde. Pareve, soredut sot misdì, che il soreli al spacàs i claps. No dome il cjalt al faseve clopâ lis gjambis, cun chel scjafoiac al pareve di no tirâ flât.
Il taramot o no sai se la burascje di cualchi Sant prime di usgnot, e diseve puare mê none, e fasarà tremâ dut il paîs, cun dute le campagne ator ator. Al pareve propit di stâ intune zornade speciâl, lâ che al podeve sucedi di dut. Forsit par chest no vevin vuacât nancje i cjans di Vigji Brunel e il gjal di Margarite no si jere sintût cjantâ. Dut al pareve propit un presintiment.
Bielzà jerin passadis lis cuatri e Ferucio al veve za imbrenât il cjaval par lâ te Sesarute a cjamâ il fen. Ma cuant che dut al jere pront par partî Don - Don - Don la cjampane dal cimitieri e sunave a muart e l'aiar che al veve tacât a movi un pôc lis fueis dal cacâr al puartave chel sun di dolôr cussì net che al pareve di velis dongje. Il borc si jere fat dut scûr e grues nûi neris, bas, che al pareve di tocjâju, a lassavin colâ cualchi gote di ploie.
Chê cjampane che sunave a muart e chel timp che al dave su, a vevin smot dut il borc. Cui isal muart? ducj si domandavin cjalantsi tai voi? E si che nol steve mâl nissun. "Dome le vecje dai Drions, Mariute, cun chê bronchite, e pareve vès di lâ vie par simpri, puarete, - e diseve Ulive - ma vuê sô fie Rine mi a dit che si è dade di ca."
Sù pe androne, spauride e cence flât, intant e jere rivave Dirce, che tornave da place. Finide la polse, subit dopo gustât, e jere lade in speçarie par comprâ lis midisinis da pression.
Tornant indaûr viers cjase si jere inacuarte che ducj a cjaminavin spedîts su la strade par Cjaurià, fermantsi fûr dal puarton dal curtîl dai Meons, lâ che tacade al fossâl e jere ferme la machine dai carabinîrs, che faseve pensâ al lis piês robis. Ce isal sucedût? E jere la domande che si fasevin ducj? Ma eco une berghelade, un non, Rino, cheste non tu vevis di fame, no me meretavi....
E eco ancjemò un urli e simpri chel non, Rino. Il non di un dai fîs di Mafalde, di lunc cun so fradi in Svuizare e a vore come muradôr. Al jere colât de armidure e restât lì, puaret, frêt come il fier di un martiel.
Dut il dopo di misdì la int dal borc si jere fermade par chê disgracie sot i nûi che al pareve puartassin burlaç e tampieste e che dome sot sere, l'aiar, ju veve fats svolâ in altris lûcs.
Intant si jere fat scûr e inte androne e su le strade si contave dome di Rino, de sô vite, di Franca che lu varès sposât a pene finide la stagjon. Dut il mont si jere fermât. Sôl cualchi gnotul che al pareve al les a sbati tai scûrs dai barcons no la finive cui soi svoi. Lis feminis no vevin preparade nancje la cene, tant, par i fruts, une scudiele di lat frêt e bastave e par chei oms un fregul di lidric e, se al jere, un ûf dûr al jere plui che vonde. Pensavin nome che no si podeve no lâ a la vegle a cjase di Mafalde.
di Nello Malisano
Etichetis: Contis, Gjenar romantic, Nello Malisano
mercoledì 13 novembre 2013
di vile in citât
James Ensor, mascaris a baronon, 1899
al dopre lis notis come un pitôr, Aldo Rossi: colôrs di poesie par contâ a la sclete plaçute salon. une vite in ricuart: che sarà part de nestre culture, fin cuant che a pensâle nus ven nostalgjie. no, nol è mâl dal tor. ma plui insot ancjemò: amôr di chê vite
culì, in sunte, un riclam (e se us va di sintîle: plui abàs ancje il leam) [1]
la torbe, lis ciespis. la none, l’invier. la cort, il soreli. la nêf a plan Darte. Pradèit, Chiùss e Arasèit. il stelât e la glace …
plaçute salon
vilegjant che nol sa. Bepi cui foncs. Milie e il camiòn. l’ingôs di un predi, il libar di un gjat. Carlo il martiel. Jacum la bree. Melie la rose. Anita che vose. Nelut e lis vacjis. Giani e la Pie. glons di Avemarie …
e i fruts cul balon: inte plaçute salon
Clelie e il borson, inte plaçute salon
e Mario cul so baston
che al va çuetant pe plaçute salon
int di paîs.
“cetante che a ridût ta chê plancje: e vaiût in chel mont tramontât. che a tignîlu dal dut, vuê, al pues dome il cûr”
ancje il poete Fabrizio de Andrè al cjale la sô int [2]: la domenie, in polse. ma cuntun voli diviers. e je int di citât: tamesade. e di mâr: navigade. salacor e à pierdût la inocence, ma no di sigûr la voie di vivi.
le ai metude jù in marilenghe
(adatantle un ticut: par che l’Ostîr nol vedi di tacâi sù il bolin ros)
cuant che la domenie a van ator / cjapielut gnûf, gnûf il vistît / cun denant madame metresse, / putane ce biel, madame ce biele / ducj daûr di chê procession / di Taresiine dal Tarizon / ducj a cjalâ lis fiis dal diaul / ostie ce biel, ma ce biele vore / chel niçulâ di pets e di cuessis. / a fasin davoi ancje i muluts / « mame po dami, i tiei bêçuts / che ancje jo o vuei lâ cun lôr / ta chel casin: par sei pal miôr »
e plui che a jentrin dentri citât / plui vôs e voi ur vadin daûr / par dîur dut chel che non puedin mai dî / di lunis, di sabide, o di ogni altre dî:
ancje di corse buse la borse
e prin di dut tete chest frut
frachenolis la cuesse pote sot man
ve ca che ti mostri il gno carantan.
al viôt tesaur in chê clape d’aur / il diretôr di dut il lavôr: / ma par no fâsi viodi content / di meti in puart il finanziament / si confont inte confusion / e cun voli plen di indignazion, / ur berghele, ma par daûr: / « o sês dome barachis, doman ancje sigûr »
e denant di lui, tu tu i sberlis parsore: / « dulà astu lassât, il nâs vuê buinore / brut coionat di un cristezart [3]: / tu sês il sôl che no si è inacuart / che intal mieç di chês creaturis / che vuadagnin il pan vendit lis naturis / e je, e je, ma viôt ben che e je / la femine tô cul so biel parcè»
ancje di corse buse la borse …
jo no sai ben se ridi o vaî.
ma forsit in Cjargne o varès miôr di muri (fra un cent agns, si capìs)
dal Passadôr
Etichetis: Contis, Gjenar poetic, Gjenar romantic, Passadôr
domenica 10 novembre 2013
Napoleon il gjat
Il fat di clamâsi Napoleon intun paîs dulà che i gjats si clamavin Rico, Moschete, Lustro e Pelôs, i dave dal sigûr un pont in plui e metint dongje che al jere stât adotât dal mestri Calogero, i ponts a deventavin doi.
Napoleon, gjat grîs e neri, al viveve cul so paron intune stanzie parsore la ostarie di Mondo, si tignivin compagnie, si fevelavin, achì il mestri, là il gjat.
Sore sere Calogero al leieve a fuart il gjornâl, il gjat al someave intindi ma al capive a so mût, al resonave parsore e sepi Diu ce che i restave dentri il cjâf!
Napoleon al veve une ande braurose e al cjalave supierbeôs i siei compagns.
Tu puedis crodi, chei brigants di Rico, Moschete e chei altris amîs se si ziravin!
Lôr a jerin plens di sgrifadis e tais gloriôs cjapâts intant che a corevin vie pes gornis, fossâi, sterps o par rimpinâsi sù pai arbui: lôr a vevin une vite plene di scombatudis e no volevin pierdi timp daûr lis cjacaris di Napoleon.
Cuant che si incuintravin, intun moment di padin, sot il toblât, Napoleon al contave ce che al veve sintût lei sul gjornâl, al fevelave di politiche, di inflazion, dal cost da vite, presuntuôs e crestôs.
Chei lazarons un pôc lu scoltavin e un grum a fasevin fente: no bacilavin di savê lis gnovis dal mont di culà, par vie che il lôr al jere bielzà plen di maraveis, cussì tantis che no ur vanzave timp di savê lis fufignis dai oms.
In chel an alì e jere vignude la passade dal varuscli, alore i fruts di scuele a àn scugnût stâ a cjase, puars! A jerin plens di taculis rossis che si sglonfavin e di fiere gruesse.
Sierade la scuele, il mestri al copave il timp lant a torzeon pes braidis, cul gjornâl pleât sot il braç e cun Napoleon di flanc.
Si sentave sul rivâl di fûr de Drendesime, slargjant i sfueis e murmuiant peraulis.
" Incidente sulla Pontebbana, due feriti…"
E il gjat menant il cjâf : "O ai simpri dit che a corin masse".
"Il ministro dell'economia ha deciso di eliminare le accise sulla benzina…"
"E jere ore!" al comentave Napoleon tant che al fos paron di machinis e camions.
"Scoperte nuove macchie nel sole…"
" Ce robis, o scuen lâ a visâ chei altris, oh mari gjate! Cuissà ce che al sucedarà cumò?!"
Al à spesseât a clamâ ducj i gjats par dâ part da teribil gnove, e cence flât e anime al à cisicât: " Il soreli al à il varuscli, si rindino cont?"
Lustro e Moschete lu cjalavin sorepinsîr, no pes peraulis ma pal fat che Napoleon al jere strassomeât, no lu vevin mai viodût in chei stâts lì. No capivin la malatie dal soreli: cemût se
la sô lûs blancje e fuarte si alçave sul scjalin cussì lusorose di scugnî tignî i voi sierâts?
Un trim, robe di un moment ju è corût da schene a code, daspò confidant tal Signôr, e soredut inte
sigurece di vê tantis vitis ancjemò a disposizion, a àn decidût di lassâ scombati Napoleon cence dai sodisfazion.
Si son zirâts e lant vie i àn dit: “Poben e passarà ancje cheste!”
Chei salvadis a vevin scrit su la muse la sapience ingrumade par ingjanâ la strussie di tirâ indenant e ancje la indiference al destin dal soreli.
Napoleon, malapaiât, si è slontanât bruntulant: "No capissin nuie, no san e no vuelin savê, jo invezit o sei fortunât parcè che o cognòs tantis robis."
Ma dentri i spiçave une ponte di invidie viers di lôr, ordenariis e grubians ma contents e libars di scugnî vivi, cence i pinsîrs triscj che i rivavin a lui, par vê sintût lei il gjornâl!
" Salacor…” al rumiave “…a son sodisfats di jessi dome gjats…Forsit, oh se o podarès jessi compagn di lôr!"
Napoleon, gjat grîs e neri, al viveve cul so paron intune stanzie parsore la ostarie di Mondo, si tignivin compagnie, si fevelavin, achì il mestri, là il gjat.
Sore sere Calogero al leieve a fuart il gjornâl, il gjat al someave intindi ma al capive a so mût, al resonave parsore e sepi Diu ce che i restave dentri il cjâf!
Napoleon al veve une ande braurose e al cjalave supierbeôs i siei compagns.
Tu puedis crodi, chei brigants di Rico, Moschete e chei altris amîs se si ziravin!
Lôr a jerin plens di sgrifadis e tais gloriôs cjapâts intant che a corevin vie pes gornis, fossâi, sterps o par rimpinâsi sù pai arbui: lôr a vevin une vite plene di scombatudis e no volevin pierdi timp daûr lis cjacaris di Napoleon.
Cuant che si incuintravin, intun moment di padin, sot il toblât, Napoleon al contave ce che al veve sintût lei sul gjornâl, al fevelave di politiche, di inflazion, dal cost da vite, presuntuôs e crestôs.
Chei lazarons un pôc lu scoltavin e un grum a fasevin fente: no bacilavin di savê lis gnovis dal mont di culà, par vie che il lôr al jere bielzà plen di maraveis, cussì tantis che no ur vanzave timp di savê lis fufignis dai oms.
In chel an alì e jere vignude la passade dal varuscli, alore i fruts di scuele a àn scugnût stâ a cjase, puars! A jerin plens di taculis rossis che si sglonfavin e di fiere gruesse.
Sierade la scuele, il mestri al copave il timp lant a torzeon pes braidis, cul gjornâl pleât sot il braç e cun Napoleon di flanc.
Si sentave sul rivâl di fûr de Drendesime, slargjant i sfueis e murmuiant peraulis.
" Incidente sulla Pontebbana, due feriti…"
E il gjat menant il cjâf : "O ai simpri dit che a corin masse".
"Il ministro dell'economia ha deciso di eliminare le accise sulla benzina…"
"E jere ore!" al comentave Napoleon tant che al fos paron di machinis e camions.
"Scoperte nuove macchie nel sole…"
" Ce robis, o scuen lâ a visâ chei altris, oh mari gjate! Cuissà ce che al sucedarà cumò?!"
Al à spesseât a clamâ ducj i gjats par dâ part da teribil gnove, e cence flât e anime al à cisicât: " Il soreli al à il varuscli, si rindino cont?"
Lustro e Moschete lu cjalavin sorepinsîr, no pes peraulis ma pal fat che Napoleon al jere strassomeât, no lu vevin mai viodût in chei stâts lì. No capivin la malatie dal soreli: cemût se
la sô lûs blancje e fuarte si alçave sul scjalin cussì lusorose di scugnî tignî i voi sierâts?
Un trim, robe di un moment ju è corût da schene a code, daspò confidant tal Signôr, e soredut inte
sigurece di vê tantis vitis ancjemò a disposizion, a àn decidût di lassâ scombati Napoleon cence dai sodisfazion.
Si son zirâts e lant vie i àn dit: “Poben e passarà ancje cheste!”
Chei salvadis a vevin scrit su la muse la sapience ingrumade par ingjanâ la strussie di tirâ indenant e ancje la indiference al destin dal soreli.
Napoleon, malapaiât, si è slontanât bruntulant: "No capissin nuie, no san e no vuelin savê, jo invezit o sei fortunât parcè che o cognòs tantis robis."
Ma dentri i spiçave une ponte di invidie viers di lôr, ordenariis e grubians ma contents e libars di scugnî vivi, cence i pinsîrs triscj che i rivavin a lui, par vê sintût lei il gjornâl!
" Salacor…” al rumiave “…a son sodisfats di jessi dome gjats…Forsit, oh se o podarès jessi compagn di lôr!"
di Giuliana Pellegrini
____________________
Chestis a son rîs che no vevi mai pensât di scrivi, e che o speri di no scrivi mai plui.
Un contecurtâr che mi salude e che no mi scrivarà mai plui une conte.
Ae fin, Giuliana, no puès dî di vêti cognossûde, si sarìn viodûts trop? Cuatri, cinc voltis, forsit pôcjis di plui.
Mi visi cuant che tu mi âs insegnât la diference jenfri vieli e vieri, cuant che tu mi âs insegnât che une cierte "i" al è miôr no metile, dentri di ciertis frasis, o cuant che invezit sul plurâl di voli, o vevi reson jo, che l'acient no i va. E mi visi intant che o cjacaravin di Tren, e dal sô finâl, o di Finardi e Vysotski, o cemût dal diaul che si scrîf. E di Glemone, ae Ute, e di Vençon, o di chê serade malvignude. E mi visi di chestis flabis, che o vin sielt insieme cualis meti sù e cualis tirâ indaûr, come cheste, che cumò mi sint di doprâ par saludâti. O mi visi di robis come Furmiis, chê conte che ancje cumò, a tornâ a leile, la cjati perfete, come che le ai cjatade la prime volte. Ae fin no ti cognòs tant, ma istès vuê al è dut al dî che no cumbini nuie e o pensi a chest. E se un che tu cognossis cussì pôc ti lasse cussì tant... ce dî, dome mandi, e cirî di fâ compagn e jessi une persone miôr.
Etichetis: Contis, Flabis, Giuliana Pellegrini, Gjenar romantic
mercoledì 6 novembre 2013
Mimetizât in glesie
La famee di Vigji e jere talmentri in puaretât che parfin las surîs e vevin fat domande al E.C.A.
Nûf fiis, par furtune ducj mascjos, cussì no coventave voltâ i bregons in cotule se chel daûr e fos stade une frute.
In periodi di vuere Vigji al lavorave intun cjamp militâr subit daûr il front, indulà che i soldâts vignivin a polsâ dopo tantis sclopadis.
Une dì un militâr merecan i regale un capot di un sio amì sbusât in plui bandis di une metraie; “Las buses si puedin comedâ” al pensave Vigji, un capoton di piece buine, chê fate tas merichis, Vigji lu veve simpri insumiât. Podês dome crodi la contentece di chest om, za si viodeve a fâ il cagon in place…
Vigji al rive cjase cul capot za intor, la femine cjalantlu e dîs: “Mostro ce biel! Ma chel colôr di ulivis al va propit cambiât”. E pense a un maron, ancje sul clâr, e cul prodot “SUPER IRIDE” e fasarà chest lavôr, cussì e impie la lissiarie a matine di prin soreli, cun chei cuatri stecs e va pas lungjis la bolidure…
Rivade al pont just e bute dentri colôr e capot, messedantlu planc a planc in chest decot, dopo lu gjave, lu met a suiâ, ma cuant che va a cjoilu biel e suiât e viôt sul capot il colôr mal unît, al jere maglât di vert e maron, di chei colôrs che a cumbinin la mimetizazion
Vigji al dîs: “Lu dopri istès e vuei propit screâlu ta messe di Nadâl”.
Rivade la sante zornade Vigji si met tal sio solit puest, di front ae plante di limon, che puar pre Checo al tignive in glesie plui che par ornament, che par necessitât a frenâ che scorenzie croniche che al veve intor.
Intal doman, sant Stiefin, pre Checo al cjate Vigji e i dîs: “No ti ai viodût a messe îr, cemût mai?”
“Orpo ma si ca jeri di front il limonâr , forsit la colpe ae stade dal capot”.
Dopo tra sè e sè Vigji al pense parsore:“Orpo s’al funzionàs cussì ancje cuant che il buteghîr al ven a cirîmi i ultims dal mês par scuedi il libret da spese, no sarès mica mâl… Provarai…”
Nûf fiis, par furtune ducj mascjos, cussì no coventave voltâ i bregons in cotule se chel daûr e fos stade une frute.
In periodi di vuere Vigji al lavorave intun cjamp militâr subit daûr il front, indulà che i soldâts vignivin a polsâ dopo tantis sclopadis.
Une dì un militâr merecan i regale un capot di un sio amì sbusât in plui bandis di une metraie; “Las buses si puedin comedâ” al pensave Vigji, un capoton di piece buine, chê fate tas merichis, Vigji lu veve simpri insumiât. Podês dome crodi la contentece di chest om, za si viodeve a fâ il cagon in place…
Vigji al rive cjase cul capot za intor, la femine cjalantlu e dîs: “Mostro ce biel! Ma chel colôr di ulivis al va propit cambiât”. E pense a un maron, ancje sul clâr, e cul prodot “SUPER IRIDE” e fasarà chest lavôr, cussì e impie la lissiarie a matine di prin soreli, cun chei cuatri stecs e va pas lungjis la bolidure…
Rivade al pont just e bute dentri colôr e capot, messedantlu planc a planc in chest decot, dopo lu gjave, lu met a suiâ, ma cuant che va a cjoilu biel e suiât e viôt sul capot il colôr mal unît, al jere maglât di vert e maron, di chei colôrs che a cumbinin la mimetizazion
Vigji al dîs: “Lu dopri istès e vuei propit screâlu ta messe di Nadâl”.
Rivade la sante zornade Vigji si met tal sio solit puest, di front ae plante di limon, che puar pre Checo al tignive in glesie plui che par ornament, che par necessitât a frenâ che scorenzie croniche che al veve intor.
Intal doman, sant Stiefin, pre Checo al cjate Vigji e i dîs: “No ti ai viodût a messe îr, cemût mai?”
“Orpo ma si ca jeri di front il limonâr , forsit la colpe ae stade dal capot”.
Dopo tra sè e sè Vigji al pense parsore:“Orpo s’al funzionàs cussì ancje cuant che il buteghîr al ven a cirîmi i ultims dal mês par scuedi il libret da spese, no sarès mica mâl… Provarai…”
di Luciano Marinig
Etichetis: Contis, Gjenar ironic, Gjenar romantic, Luciano Marinig
lunedì 4 novembre 2013
Ducj a scartossâ
Chei nûi che la buse di San Vît di un piès no finive di butâ sù, i compits che lis mestris di lunc nus lassavin par cjase, a vevin glotût i ricuarts biei de Istât e di chês zornadis passadis te vigne inte ultime vendemade.
Nadâl cu lis sôs fiestis al jere ancjemò lontan e lis zornadis grisis cui prins frêts a lassavin te int dai borcs a dal paîs dome lancûr. E cussì si spietavin lis seradis indulà, ducj insiemi tal salon di mê none, si cjatavin a scartossâ la blave a lunc ingrumade.
Cusins, barbis, gnagnis, amîs, coparis, comaris, panolis, zeis e soredut preieris di rosari a jemplavin di vere ligrie chei moments di fieste e di lavôr.
Ma le vere gjonde par nô canais a jerin i dispiets che, tra une panole e chê altre, grancj e piçui a fasevin ai plui çus.
Une sere, cun gnagne Mafalde e miei cusins, e jere vignude a scartossâ ancje la Pice, une femine che i vevin dât chel sorenon parcè che e jere lade a marît te famee dai Pics. A pene a viodile cun che pipe in te bocje, simpri studade al jere dut program. Tabac, puarete, no ‘nd veve e te sachetis dal grumâl no veve nancje un carantan. Ma ilstès la tignive ta bocje, no sai se par supâle o par comovi cualchi om sperant che je cjamas.
E vele là seriose, drete come un spali in te sachete, simpri pronte a mostrâ chei voi piçui e furbos che se ancje taponâts di vecjis grispis savevin ridi cuant chel mataran di gno pari i diseve: “Pice dami la pipe che te cjarii”.
Cussì come al veve fat in chê sere, dome che sot il tabac tal cûl dal cai, al veve scuindût vot o dîs cjâfs di fulminant.
Podês crodi la contentece di chê femine che e tirave in chê cane come se no pipas di une ete cuant che il fum finalmentri i jesseve da bocje e dal nâs. Pecjât che tal moment che il gust di chê pipade i veve fat tocjâ il cîl, dal bûs de pipe... patatum, patatom, cun faliscjis che a sclopetavin di ca e di là. Al pareve fos tornade la vuere o che une saete e fos colade tes panolis.
Dute la clape de scartossade par chei fûcs artificiâi che a sclopetavin ator ator e jere finide dute tra ridadis di gust e intun batimans.
“Boe di Cain*, tu sês simpri tu… jerin stadis lis unichis peraulis che e veve rivât a dî tra un sangloç e une ridade chê puare femine, cussì spauride che no saveve se ridi o vaî, ma di stes convinte che Bepi, la pipe, di gnûf, je varès jemplade.
Nadâl cu lis sôs fiestis al jere ancjemò lontan e lis zornadis grisis cui prins frêts a lassavin te int dai borcs a dal paîs dome lancûr. E cussì si spietavin lis seradis indulà, ducj insiemi tal salon di mê none, si cjatavin a scartossâ la blave a lunc ingrumade.
Cusins, barbis, gnagnis, amîs, coparis, comaris, panolis, zeis e soredut preieris di rosari a jemplavin di vere ligrie chei moments di fieste e di lavôr.
Ma le vere gjonde par nô canais a jerin i dispiets che, tra une panole e chê altre, grancj e piçui a fasevin ai plui çus.
Une sere, cun gnagne Mafalde e miei cusins, e jere vignude a scartossâ ancje la Pice, une femine che i vevin dât chel sorenon parcè che e jere lade a marît te famee dai Pics. A pene a viodile cun che pipe in te bocje, simpri studade al jere dut program. Tabac, puarete, no ‘nd veve e te sachetis dal grumâl no veve nancje un carantan. Ma ilstès la tignive ta bocje, no sai se par supâle o par comovi cualchi om sperant che je cjamas.
E vele là seriose, drete come un spali in te sachete, simpri pronte a mostrâ chei voi piçui e furbos che se ancje taponâts di vecjis grispis savevin ridi cuant chel mataran di gno pari i diseve: “Pice dami la pipe che te cjarii”.
Cussì come al veve fat in chê sere, dome che sot il tabac tal cûl dal cai, al veve scuindût vot o dîs cjâfs di fulminant.
Podês crodi la contentece di chê femine che e tirave in chê cane come se no pipas di une ete cuant che il fum finalmentri i jesseve da bocje e dal nâs. Pecjât che tal moment che il gust di chê pipade i veve fat tocjâ il cîl, dal bûs de pipe... patatum, patatom, cun faliscjis che a sclopetavin di ca e di là. Al pareve fos tornade la vuere o che une saete e fos colade tes panolis.
Dute la clape de scartossade par chei fûcs artificiâi che a sclopetavin ator ator e jere finide dute tra ridadis di gust e intun batimans.
“Boe di Cain*, tu sês simpri tu… jerin stadis lis unichis peraulis che e veve rivât a dî tra un sangloç e une ridade chê puare femine, cussì spauride che no saveve se ridi o vaî, ma di stes convinte che Bepi, la pipe, di gnûf, je varès jemplade.
di Nello Malisano
*non dal cjasât de famee di Bepi
Etichetis: Contis, Gjenar ironic, Gjenar romantic, Nello Malisano
mercoledì 30 ottobre 2013
La fantasime
Al sintive simpri rumôrs vie pe gnot sul cjast. Lui al viveve intune cjase vecje, di bessôl, bielzà di cualchi an che i jere muarte la femine. Remo al faseve une vite semplice, curant cualchi bestie te stale colegade a la abitazion, l’ort, dôs riis di vîts e un pâr di cjamps. Ma di gnot la sô trancuilitât e jere ruvinade par vie di chel rumôr.
Insome, al sintive come se al fos un che al cjaminàs ma a jerin i pas di une persone avonde piçule, se e jere une persone e… sdrondenâ di cjadenis! Al pensave a un spirt di cualchi frut muart parcè che a contavin che ta chê cjase li, tancj agns prime un so probarbe al jere colât te trombe dal toglât a la etât di dîs agns e no si jere rivâts a salvâlu. Ta chê volte Remo nol jere nancje nassût: so nono i veve contât chê storie. Alore e podeve jessi propit la fantasime di chel frut!!! Cussì al pensà Remo.
Une gnot però lui, stuf di sintî chei pas e chel sdrondenâ continuât di cjadenis e catans tal cjast, si fasè coragjo, lant sù pes scjalis scloteadis fin a la part alte de cjase: a jerin agns che nol leve plui sù, no doprant plui il cjast par meti a suiâ la blave. Cu la pile eletriche al inluminà l’ambient: in efiets e jere une vecje cjadene che e vignive jù di un trâf… si moveve ancjemò. Po il fas di lûs di Remo al inluminà une figure blancje che si jere platade intune grande buse dal mûr di claps… vele, la fantasime! E jessè di sburide de buse, svolant fin li dal barcon viert e sparint par aiar. Alore il nestri Remo al le daurman fin li di chel barconat dai scûrs rots, al slungjà il cuel e al viodè la fantasime che e svolave simpri plui alte sot de lune plene.
Krrrrrrrrrrrshhhhhhhhhh… lu saludà la fantasime; sul davanzâl dal barcon e jere restade une grande plume blancje.
di Checo Tam
Etichetis: Checo Tam, Contis, Gjenar di orôr, Gjenar fantastic, Gjenar ironic
lunedì 28 ottobre 2013
Midisine
Molinaris al jere une carogne cun ducj, ma cu lis matriculis al rivave a tocja spicis incredibilis di aciditât e tristerie.
Che al cjali che al è un bisturi eh, nol stâ migo taiant un salam!
Ma ce al fasial! Vuelial saltâi parsore cui pîts, su chês cuestis?! Plancuç cun chê çate!
Che al disinfeti chel fier, par plasê! Se e fos cjar vive i varès tacât bielzà l'afte, la scabie e il beri beri!
La autopsie e jere argoment di fin dal cors, ma lui al veve anticipât l'esam, sdrumant di ofesis chei che a tornavin fûr o che si fasevin cjapâ dal inzirli.
Il cuel pleât indenant, i braçs dilunc i flancs, la gobe dal nâs che scuasit si ficjave dentri de incision e il flât che al puçave di pantiane fraide. Il docent al scrusignave ogni mosse cence platâ il fastidi: un ucielat pront a gafâ ogni falope cun sgrifis di derision.
Cualchidun si ritirave inmò prin che il semestri al fos finît.
Ducju lu odiavin.
Ducju fûr che Gjelindo. Gjelindo al voleve copâlu, par tant che al fos stupit chel pensîr.
Cuant che al vigni il so turni, si presentà cuntune pistole sapulide inte sachete dal camesot.
«Se cheste e je une incision a Y, jo o soi la biele copie di sô mari!»
«Che al torni a ripetilu, se al à coragjo!» al jere saltât sù il zovin, la rivoltele gjavade di buride e pontade cuintri il cûr patoc dal professôr.
Molinaris no si jere scomponût:«Cemût al crodial di laureâsi, se nol passe chest esam? Sajal che al è propedeutic par ducj chei che a vegnin daûr? E al sajal che cumò come cumò jo no ai nissun in grât di cjapâ il gno puest?»
Gjelindo si muardè un lavri, par un marilamp une bocjate i vistì la muse, podopo la tension si sfantà.
«O viôt che al à capît… cumò che mi torni a cusî e che al ledi vie. Si viodìn il prossim semestri».
Il frutat al ubidì, sconsolât... al cjapà sù il libre e al fasè par jessi de stanzie, menant il cjâf.
«Ah, che al sinti…»
«Sì?» E jere sperance inte sô vôs… un ripensament? Un moto di pietât? «Che a mi dîsi…»
«Al è tal cjâf, che si à di sparâ, cjastron!»
Che al cjali che al è un bisturi eh, nol stâ migo taiant un salam!
Ma ce al fasial! Vuelial saltâi parsore cui pîts, su chês cuestis?! Plancuç cun chê çate!
Che al disinfeti chel fier, par plasê! Se e fos cjar vive i varès tacât bielzà l'afte, la scabie e il beri beri!
La autopsie e jere argoment di fin dal cors, ma lui al veve anticipât l'esam, sdrumant di ofesis chei che a tornavin fûr o che si fasevin cjapâ dal inzirli.
Il cuel pleât indenant, i braçs dilunc i flancs, la gobe dal nâs che scuasit si ficjave dentri de incision e il flât che al puçave di pantiane fraide. Il docent al scrusignave ogni mosse cence platâ il fastidi: un ucielat pront a gafâ ogni falope cun sgrifis di derision.
Cualchidun si ritirave inmò prin che il semestri al fos finît.
Ducju lu odiavin.
Ducju fûr che Gjelindo. Gjelindo al voleve copâlu, par tant che al fos stupit chel pensîr.
Cuant che al vigni il so turni, si presentà cuntune pistole sapulide inte sachete dal camesot.
«Se cheste e je une incision a Y, jo o soi la biele copie di sô mari!»
«Che al torni a ripetilu, se al à coragjo!» al jere saltât sù il zovin, la rivoltele gjavade di buride e pontade cuintri il cûr patoc dal professôr.
Molinaris no si jere scomponût:«Cemût al crodial di laureâsi, se nol passe chest esam? Sajal che al è propedeutic par ducj chei che a vegnin daûr? E al sajal che cumò come cumò jo no ai nissun in grât di cjapâ il gno puest?»
Gjelindo si muardè un lavri, par un marilamp une bocjate i vistì la muse, podopo la tension si sfantà.
«O viôt che al à capît… cumò che mi torni a cusî e che al ledi vie. Si viodìn il prossim semestri».
Il frutat al ubidì, sconsolât... al cjapà sù il libre e al fasè par jessi de stanzie, menant il cjâf.
«Ah, che al sinti…»
«Sì?» E jere sperance inte sô vôs… un ripensament? Un moto di pietât? «Che a mi dîsi…»
«Al è tal cjâf, che si à di sparâ, cjastron!»
Etichetis: Contis, Contis dal Ostîr, Gjenar di orôr, Gjenar neri, Raffaele Serafini
venerdì 25 ottobre 2013
Filastroche par un amì tornât de Galizie
"Donde la vignîso Messer lavoraben?"
"Di San Jacum de la Galizia che Diu us dei dal ben."
"Ce strade vêso fate?"
"Le ai cjatade fate, ma talpinant cu les mês çuculis passant citâts, cjasâi casots e paîs e dut in trente dîs.
Infin boscs cun dentri forsit il leon, ma gracie a Jacum chel om di stelis no mi à fat mâl nancje un moscjon.
La pôre plui voltis je stade tante, e no mi vergogni a dî che par tant “poron” plui di cualchi volte mi soi bagnât la mudante o sporcjât il bregon.
Lozavi in lûcs non sôl di fraris, cui jets un sore l'altri che par podê doprâju al jere un grant calvari: su e jù par chês scjalutis par meti i vues in crôs ogni sere tai vues provavi une vore di dolôr.
Ma cumò vonde cu la conte, o ai voie di fâ fieste, lâ in place tal paîs e se Baschere les à prontis un plat di tripis o mangjarai par intîr.
Ordenarai un litri, di Puglie, magari dal plui fuart e tai soi vîfs profums o provarai di sigûr ancje la muart.
Le muart di un pelegrin che dopo tant lâ ator e chel viaç tant dûr al torne tal so paîs à niçulâsi il cûr."
"Vait pûr a festezâ pes placis dal paîs, Messer lavoraben, un fregul di baldorie al merete il vuestri sfuarç, ma soredut il vuestri inzen”.
di Luciano Marinig
Etichetis: Contis, Gjenar romantic, Luciano Marinig
mercoledì 23 ottobre 2013
Mors tua, vita mea
“Ti plasaressial sedi a marçâ cun lôr?”
Cussì i dîs so fi. “A colp” i rispuint lui, viodint in TV un repart di SS in sfilade. Paralizât de vite in jù, al scugne sta dut il dì devant dal scherm a viodi documentaris, films e notiziaris. Ce che nol darès par jessi li a bati il tac cun lôr, par marçâ in divise nere.
Al sta par indurmidîsi ma a voltis l’efiet de morphine i fâs dai bruts scherçs: une sere no si isal alçât sù di bessôl il cuviertôr par da pîts dal jet? Ce pôre!
Chê sere li al viôt une ombre dongje de puarte. Al clame, crodint ch’al fos tornât il fi. Ma nol è il fi: stracon pes ultimis gnots di vegle, chest si è indurmidît te ultime stanzie de cjase e no lu varès sveât nancje il taramot.
“Cui isal? Sêstu tu, Toni?”
Al sint in rispueste une vôs bielissime: al è un zovin scognossût che si met dongje dal so jet di malât e i dîs. “O soi un amì di Toni. No sta vê pôre.”
Il zovin al è cussì biel che al samee un agnul; biont cu la piel blancje, dut curât e elegant, vistût di grîs, golarine. Ator di lui al è un alon verdulin.
Ce sucedial? Migo une altre vision?
“No sta vê pôre” al ripet al puar Uchin chel strani zovin… e, di colp, il nestri malât terminâl si cjate a… marçâ in uniforme nere insiemi a altris soldâts!!!
A Uchin i pâr dut cussì vêr… al marce, al bat il tac in divise nere e al rispuint al comants par todesc, lenghe che al cognòs ben, vint lavorât di zovin in Svuizare, dome che cumò i pâr di vê un vocabolari plui siôr… di jessi di marilenghe!!!
Dongje di lui un Scharfuehrer (sotufiziâl) i riduce: lu ricognòs pal zovin che al jere pôc prime inte sô cjamare!
Pôc prime? No, trop timp isal passât? Agns? Sono agns che Uchin, anzit, Joachim, al è tes SS? Non si vise…
Di li a pôc il repart si cjate intune lande de Russie par une batude di partigjans. Dismontât dal cingulât HANOMAG lui al viôt denant di sè un trop di presonîrs. Il comandant di compagnie al ordene di copâju a mitraie. Joachim al viôt lis fuessis bielzà scavadis. Al à pôre: nol olse trai cu la mitraie a chei puars che no son nome partigjans ma ancje inocents vielis, feminis e fruts!
Ma li dongje al sint un ch’al riduce: al è il Scharfuehrer, l’om de stanzie, l’agnul… Cuntune vôs no plui dolce ma arcane e suturne, cuntune vôs che e pâr jessi dal oltritombe chel mostri i fevele par todesc e i dîs: “ Spare, o vûstu tornâ ta chel jet a aiar?”
E Uchin/Joachim, cence rimuars, al tache a sparâ cuintri di chei puars…
di Checo Tam
Etichetis: Checo Tam, Contis, Gjenar fantastic, Gjenar neri
Iscriviti a: Coments al post (Atom)
ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn ita_Latn fur_Latn srd_Latn fur_Latn fur_Latn fur_Latn kea_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn ita_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn ita_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ind_Latn unk fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn ita_Latn lmo_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn spa_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn mri_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn